Komisijos reglamentas (EB) Nr. 221/2002
2002 m. vasario 6 d.
iš dalies keičiantis Reglamentą (EB) Nr. 466/2001, nustatantį didžiausius leistinus tam tikrų teršalų maisto produktuose kiekius
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų [1], ypač į jo 2 straipsnio 3 dalį,
kadangi:
(1) Reglamentas (EEB) Nr. 315/93 numato, kad, siekiant apsaugoti visuomenės sveikatą, būtina nustatyti didžiausias leistinas tam tikrų teršalų koncentracijas maisto produktuose.
(2) Komisijos reglamentas (EB) Nr. 466/2001 [2] su pakeitimais, padarytais Tarybos reglamentu (EB) Nr. 2375/2001 [3], nustato didžiausias leistinas tam tikrų teršalų koncentracijas maisto produktuose, kurios taikomos nuo 2002 m. balandžio 5 d. Minėto reglamento I priedas nustato tam tikruose žuvininkystės produktuose esančio švino, kadmio ir gyvsidabrio koncentracijas.
(3) Siekiant apsaugoti visuomenės sveikatą, svarbiausia neleisti, kad teršalai viršytų toksikologiškai leistinas koncentracijas. Didžiausios leistinos švino, kadmio ir gyvsidabrio koncentracijos turi būti saugios ir tokios mažos, kokias tik galima racionaliai pasiekti (ALARA), remiantis gera gamybos praktika ir žemės ūkio/žuvininkystės praktika. Remiantis naujais analitiniais duomenimis, būtina patikslinti atitinkamas Reglamento (EB) Nr. 466/2001 I priedo nuostatas, taikomas šiems teršalams, kurių aptinkama tam tikruose žuvininkystės produktuose. Patikslintos nuostatos taikomos taip, kad būtų išlaikomas aukštas vartotojų sveikatos apsaugos lygis.
(4) Šiame reglamente numatytos priemonės atitinka Maisto produktų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 466/2001 I priedas iš dalies keičiamas šio reglamento priedu.
2 straipsnis
Šis reglamentas įsigalioja 20 dieną po jo paskelbimo Europos Bendrijų oficialiajame leidinyje.
Jis taikomas nuo 2002 m. balandžio 5 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. vasario 6 d.